02019D0615 — LV — 29.06.2020 — 001.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

Grozīts ar:









▼B

PADOMES LĒMUMS (KĀDP) 2019/615

(2019. gada 15. aprīlis)

par Savienības atbalstu darbībām pirms Kodolieroču neizplatīšanas līguma (KNL) pušu 2020. gada pārskatīšanas konferences







1. pants

1. Nolūkā nekavējoties un praktiski piemērot 2003. gada ES Stratēģijas MII izplatīšanas novēršanai elementus Savienība atbalsta pasākumus, kas vērsti uz KNL integritātes uzturēšanu un saglabāšanu, līdzsvaroti pievēršoties trijiem vienlīdz svarīgiem un savstarpēji pastiprinošiem KNL pīlāriem: atbruņošanās, neizplatīšanai un kodolenerģijas izmantošanai miermīlīgiem mērķiem.

2. Lai sasniegtu 1. punktā minēto mērķi, Savienība atbalsta šādus informatīvus pasākumus, ko veic 2020. gada pārskatīšanas konferences vadība:

a) trīs tematiskus seminārus valstīm līgumslēdzējām pusēm par kodolatbruņošanos, kodolieroču neizplatīšanu un kodolenerģijas izmantošanu miermīlīgiem mērķiem;

b) līdz četrām reģionālām sanāksmēm Āzijas un Klusā okeāna reģionā, Āfrikā, Latīņamerikā un Karību jūras reģionā un Tuvajos Austrumos; un

c) divus paralēlus pasākumus Ģenerālās asamblejas Pirmās komitejas septiņdesmit ceturtās sesijas laikā un 2020. gada KNL pārskatīšanas konferences laikā.

Minētā projekta apraksts ir iekļauts pielikumā.

2. pants

1. Par šā lēmuma īstenošanu atbildīgs ir Savienības Augstais pārstāvis kopējās ārpolitikas un drošības politikas jomā (“Augstais pārstāvis”).

2. 1. panta 2. punktā minēto projektu īsteno Apvienoto Nāciju Organizācijas Atbruņošanās lietu birojs (turpmāk “ANO ODA”).

3. pants

1. Finanšu atsauces summa 1. panta 2. punktā minētā projekta īstenošanai ir 1 299 883,68 EUR.

2. Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Savienības budžetam.

3. Komisija uzrauga 1. punktā minētās finanšu atsauces summas pareizu pārvaldību. Šajā nolūkā tā noslēdz finansēšanas nolīgumu ar ANO ODA. Finansēšanas nolīgumā paredz, ka ANO ODA jānodrošina Savienības ieguldījuma redzamība, kas atbilst tā apjomam.

4. Komisija cenšas noslēgt 3. punktā minēto finansēšanas nolīgumu cik drīz vien iespējams pēc šā lēmuma stāšanās spēkā. Tā informē Padomi par jebkādām grūtībām attiecībā uz minēto procesu un par minētā finansēšanas nolīguma noslēgšanas dienu.

4. pants

Augstais pārstāvis regulāri, vismaz reizi gadā ziņo Padomei par šā lēmuma īstenošanu, pamatojoties uz ANO ODA sagatavotiem ziņojumiem. Padome veic izvērtēšanu, pamatojoties uz minētajiem ziņojumiem. Komisija ziņo par 1. panta 2. punktā minētās projekta īstenošanas finanšu aspektiem.

5. pants

1. Šis lēmums stājas spēkā tā pieņemšanas dienā.

▼M1

2. Šis lēmums zaudē spēku 24 mēnešus pēc 3. panta 3. punktā minētā finansēšanas nolīguma noslēgšanas dienas vai sešus mēnešus pēc tā pieņemšanas, ja minētajā periodā netiek noslēgts neviens finansēšanas nolīgums.

▼B









PIELIKUMS

1. MĒRĶI

2020. gada KNL pārskatīšanas konference būs ļoti nozīmīgs laiks kodolieroču neizplatīšanas režīmam. Eiropas Savienība uzskata, ka KNL ir globālā kodolieroču neizplatīšanas režīma stūrakmens, būtisks kodolatbruņošanās pamats saskaņā ar VI pantu un svarīgs elements, lai turpmāk izstrādātu kodolenerģijas pielietojumus miermīlīgiem mērķiem.

Sākot ar 2017. gadu, KNL sagatavošanas komitejas sesiju priekšsēdētāji ir strādājuši, lai panāktu kontinuitāti starp sagatavošanas komitejas pārskata cikla sesijām, tostarp izstrādājot kopīgu tematisku pamatu un reģionālu konsultāciju sēriju Āzijā un Klusā okeāna valstīs, Āfrikā un Latīņamerikā. Minēto reģionu valstis ir atzinīgi novērtējušas šīs konsultācijas, jo tās galvaspilsētās bāzētiem ekspertiem nodrošina piekļuvi sagatavošanas komitejas priekšsēdētājiem un nodrošina dialoga iespēju valstīm, kam nav resursu, lai uzturētu lielas delegācijas Ņujorkā, Ženēvā vai Vīnē, kā arī piedāvā nozīmīgus pasākumus, kur apspriest būtiskas reģionālas prioritātes. Minētās konsultācijas ir devušas ievērojamu papildinājumu sarunām oficiālā KNL vidē.

Šā projekta mērķa sasniegšanu var veicināt, balstoties uz sagatavošanas komitejas sesiju priekšsēdētāju darbu 2017. un 2018. gadā un pastiprinot šo darbu, īstenojot globālu konsultāciju procesu, kurā iesaistītas KNL valstis līgumslēdzējas puses, 2020. gada KNL pārskatīšanas konferences priekšsēdētāja kandidāts un sagatavošanas komitejas sesiju priekšsēdētāji. Šis projekts veicinās sagatavošanās darbu pirms konferences, palīdzēs vadībai izprast nianses valstu līgumslēdzēju pušu nostājās un iegūt to uzticēšanos un veicinās dialogu starp valstīm līgumslēdzējām pusēm un priekšsēdētāja kandidātu par to, kā pārvarēt šķēršļus ceļā uz veiksmīgu iznākumu 2020. gadā.

Galvenie mērķi

1. Gūt izpratni par bažām un prioritātēm saistībā ar 2020. gada KNL pārskatīšanas ciklu, balstoties uz sarunām 2017., 2018. un 2019. gada sagatavošanas komitejas sesijās, tostarp bažām un prioritātēm reģionālā perspektīvā, un sniegt ieguldījumu bažu un prioritāšu efektīvā formulēšanā 2020. gada KNL pārskatīšanas konferencē.

2. Palielināt informētību par šķēršļiem, kā arī par potenciālām tuvināšanās jomām, balstoties uz daudzajiem ieguvumiem, ko nodrošina KNL, tostarp ņemot vērā plašāku viedokļu klāstu, piemēram, regulatīvo aģentūru un zinātnisko fakultāšu tehnisko ekspertu un lēmumu pieņēmēju, piemēram, parlamentāriešu viedokļus.

3. Veicināt uzticēšanos un pārliecību starp valstīm un priekšsēdētāja kandidātu, lai veidotu stipras attiecības, kas nepieciešamas 2020. gada KNL pārskatīšanas konferences veiksmīgam iznākumam.

4. Mudināt uz pielāgošanos un kompromisu starp valstīm, tuvojoties 2020. gada KNL pārskatīšanas konferencei, un meklēt idejas, kā panākt kopīgu pamatu un kā pārvarēt atšķirīgus viedokļus.

5. Izstrādāt ieguldījumu ceļvedim, lai 2020. gada KNL pārskatīšanas konferencē sasniegtu veiksmīgu iznākumu, tostarp iespējamas darbības un ieteikumus KNL pilnīgai īstenošanai.

2. DARBĪBU APRAKSTS

Savienības projekts 2020. gada KNL pārskatīšanas konferences atbalstam ietvers:

a) tematiskus seminārus valstīm līgumslēdzējām pusēm par trim KNL pīlāriem: kodolatbruņošanos, kodolieroču neizplatīšanu un kodolenerģijas izmantošanu miermīlīgiem mērķiem — Trīs tematiskus seminārus Ženēvā (par atbruņošanos), Ņujorkā (par neizplatīšanu) un Vīnē (par izmantošanu miermīlīgiem mērķiem), kas paredzēti valdību pārstāvjiem, ekspertiem, akadēmisko aprindu pārstāvjiem, pilsoniskās sabiedrības pārstāvjiem un rūpniecības pārstāvjiem.

b) reģionālus informatīvus pasākumus, ko veic KNL 2020. gada pārskatīšanas konferences vadība — Līdz četru reģionālu sanāksmju noorganizēšana Āzijas un Klusā okeāna reģionā, Āfrikā, Latīņamerikā un Karību jūras reģionā un Tuvajos Austrumos.

c) paralēlus pasākumus — Divu paralēlu pasākumu noorganizēšana Ģenerālās asamblejas Pirmās komitejas septiņdesmit ceturtās sesijas laikā un 2020. gada KNL pārskatīšanas konferences laikā.

Turpmāk šie elementi ir izklāstīti sīkāk.

2.1. Tematiski semināri

2.1.1. Mērķis

Katra tematiskā semināra mērķis ir palielināt informētību par problēmām un par iespējām visos trīs KNL pīlāros. Konkrēti, minētajos semināros centīsies izcelt daudzos ieguvumus, ko KNL sniedz jau tagad, un nepieciešamību saglabāt šos ieguvumus. Semināros arī centīsies radīt elementus praktiskām darbībām un ieteikumiem, lai 2020. gadā panāktu konsensu.

2.1.2. Projekts sastāvēs no trim semināriem.

Kā norādīts, katrā seminārā pievērsīsies vienam no KNL pīlāriem: kodolatbruņošanās, kodolieroču neizplatīšanai un kodolenerģijas izmantošanai miermīlīgiem mērķiem. Papildus trīs pīlāru savstarpējo saikņu izpētei notiks diskusijas cita starpā par šādiem jautājumiem: par iepriekšējos pārskatīšanas ciklos uzņemto saistību īstenošanu; par domstarpību pārvarēšanu par to, kā panākt un saglabāt pasauli bez kodolieročiem; par neizplatīšanas režīma stiprināšanu; par piekļuvi ieguvumiem, ko dod kodoltehnoloģiju izmantošana miermīlīgiem mērķiem, tostarp lai palīdzētu sasniegt ilgtspējīgas attīstības mērķus; un par KNL pārskatīšanas procesa stiprināšanu.

2.1.3. Formāts

Priekšsēdētāja kandidāts informēs valstis līgumslēdzējas puses par jaunumiem katrā pīlārā, ieskicēs problēmas un iespējas. Tiks sasauktas grupas, kuru sastāvā ir reģionāli eksperti, eksperti no atbilstīgām starptautiskām organizācijām, piemēram, no Starptautiskās Atomenerģijas aģentūras (SAEA) un no Līguma par kodolizmēģinājumu vispārējo aizliegumu organizācijas (CTBTO), un eksperti no Apvienoto Nāciju Organizācijas Atbruņošanās pētniecības institūta (UNIDIR), lai rosinātu diskusiju un formulētu idejas. Seminārā par kodolenerģijas izmantošanu miermīlīgiem mērķiem, kas paredzēts Vīnē, piedalīsies arī pārstāvji no tādām valstu iestādēm un struktūrām, kas ir iesaistītas kodolenerģijas izmantošanā miermīlīgiem mērķiem.

Pēc tam semināros notiks interaktīvas jautājumu un atbilžu sesijas starp priekšsēdētāja kandidātu, valstu līgumslēdzēju pušu pārstāvjiem un ekspertiem.

2.1.4. Vieta

Trīs tematiskie semināri tiks organizēti turpmāk norādītajās norises vietās: Ženēvā (par atbruņošanos); Ņujorkā (par neizplatīšanu) un Vīnē (par kodolenerģijas izmantošanu miermīlīgiem mērķiem).

2.1.5. Norises laiks

Trīs tematiskie semināri notiks pēc sagatavošanas komitejas trešās sesijas (2019. gada 29. aprīlis–10. maijs), un tos vadīs un koordinēs 2020. gada KNL pārskatīšanas konferences priekšsēdētāja kandidāts. Šo sanāksmju datumus noteiks pēc sagatavošanas komitejas trešās sesijas – laikposmā starp 2019. gada maiju un 2020. gada martu.

2.1.6. Īstenošanas aģentūras atbildība

Praktiska sagatavošana

Konsultējoties ar priekšsēdētāja kandidātu, ANO ODA izstrādās semināru saturu, darba kārtību un veiks lektoru/ekspertu atlasi.

Loģistika un konferences pakalpojumi

ANO ODA risinās loģistikas jautājumus (nodrošinās telpas, ēdināšanu, audiovizuālās iekārtas, ceļošanu dalībniekiem un ekspertiem utt.) saistībā ar tematiskajiem semināriem.

2.2. Reģionālās sanāksmes

2.2.1. Mērķis

Katras reģionālās sanāksmes mērķis ir uzlabot izpratni par pašreizējo stāvokli, apspriest sadarbības iespējas, rast risinājumus un veidot attiecības ar mērķi veicināt 2020. gada KNL pārskatīšanas konferences veiksmīgu iznākumu.

2.2.2. Temati

Reģionālās sanāksmes Āzijā un Klusā okeāna valstīs, Āfrikā un Latīņamerikā, un Karību jūras valstīs aptvers visus trīs KNL pīlārus. Tajās pievērsīsies svarīgākajiem jautājumiem, kas skar KNL un valstis līgumslēdzējas puses, balstoties uz sarunām 2017., 2018. un 2019. gada KNL sagatavošanas komitejas sesijās, un šie jautājumi tiks aplūkoti, raugoties no attiecīgo reģionālo prioritāšu un bažu viedokļa. Minētie jautājumi ietvers, bet neaprobežosies ar: iepriekšējo pārskatīšanas ciklu laikā uzņemto saistību īstenošanu; domstarpību pārvarēšanu par to, kā panākt un saglabāt pasauli bez kodolieročiem; neizplatīšanas režīma stiprināšanu; piekļuvi ieguvumiem, ko dod kodoltehnoloģiju izmantošana miermīlīgiem mērķiem, tostarp lai palīdzētu sasniegt ilgtspējīgas attīstības mērķus; un KNL pārskatīšanas procesa stiprināšanu.

Reģionālajā sanāksmē Tuvajos Austrumos īpašu uzmanību pievērsīs tam, kā tiek īstenota 1995. gada KNL rezolūcija par tādas zonas izveidi Tuvajos Austrumos, kas ir brīva no kodolieročiem un visiem citiem masu iznīcināšanas ieročiem un to piegādes sistēmām. Problēmas, ko šis jautājums rada 2020. gada KNL pārskatīšanas konferences veiksmīgam iznākumam, liek šajā reģionā organizēt atsevišķu sanāksmi.

2.2.3. Formāts

Reģionālās sanāksmes notiks interaktīvu konsultāciju veidā. Katrā reģionālajā sanāksmē priekšsēdētāja kandidātam tiks dota iespēja iepazīstināt ar aktuālo stāvokli pārskatīšanas ciklā. Pēc tam priekšsēdētājs uzstādīs valstīm virkni jautājumu, lai radītu interaktīvu jautājumu un atbilžu stila vidi.

Sanāksmēs izmantos arī reģionālu un tematisku ekspertu grupas, tostarp ekspertus no atbilstīgām starptautiskām organizācijām, piemēram, no Starptautiskās Atomenerģijas aģentūras (SAEA), kā arī no Līguma par kodolizmēģinājumu vispārējo aizliegumu organizācijas (CTBTO) un no Apvienoto Nāciju Organizācijas Atbruņošanās pētniecības institūta (UNIDIR), lai rosinātu diskusiju un formulētu idejas.

2.2.4. Vieta

Reģionālās sanāksmes ir paredzētas tam, lai atbalstītu mijiedarbību ar valdībām no konkrētiem reģioniem, sagatavojot 2020. gada KNL pārskatīšanas konferenci. Tiek ierosinātas šādas četras reģionālas sanāksmes:







Reģionu/apakšreģionu valstis: Ierosinātā norises vieta: Āfrika Adisabeba Latīņamerika un Karību jūras reģions Buenosairesa Āzija un Klusā okeāna reģions Džakarta Tuvie Austrumi Ammāna

2.2.5. Norises laiks

Četras reģionālās sanāksmes tiks organizētas divpadsmit mēnešu laikposmā no 2019. gada marta līdz 2020. gada martam. Reģionālo sanāksmju precīzu norises laiku un secību (t. i., aptverto reģionu secību) noteiks īstenošanas aģentūra, konsultējoties ar 2020. gada KNL pārskatīšanas konferences priekšsēdētāja kandidātu un Savienību, ņemot vērā ANO kalendāru atbruņošanās jomā. Katra reģionālā sanāksme turpināsies ne ilgāk kā divas dienas. 2020. gada KNL pārskatīšanas konferences priekšsēdētāja kandidāts vadīs četras reģionālās sanāksmes.

2.2.6. Īstenošanas aģentūras atbildība

Praktiska sagatavošana

Konsultējoties ar trīs sagatavošanas komitejas sesiju priekšsēdētājiem un 2020. gada KNL pārskatīšanas konferences priekšsēdētāja kandidāta vadībā, ANO ODA izstrādās reģionālo sanāksmju saturu, darba kārtību un veiks lektoru/ekspertu atlasi.

Loģistika un atbalsts sanāksmēm

ANO ODA kopā ar reģionālajām uzņēmējām valstīm risinās loģistikas jautājumus (nodrošinās telpas, organizēs ēdināšanu, audiovizuālās iekārtas, ceļošanu dalībniekiem un ekspertiem utt.) saistībā ar reģionālajām sanāksmēm.

2.3. Paralēli pasākumi

Tiks noorganizēti divi paralēli pasākumi attiecīgi Ģenerālās asamblejas Pirmās komitejas septiņdesmit ceturtās sesijas laikā (2019. gada oktobrī) un 2020. gada KNL pārskatīšanas konferences laikā. 2019. gada oktobrī iecerētais paralēlais pasākums dos iespēju trīs sagatavošanas komitejas sesiju priekšsēdētājiem un priekšsēdētāja kandidātam apspriest gatavošanos 2020. gada KNL pārskatīšanas konferencei. 2020. gada KNL pārskatīšanas konferences laikā iecerētais paralēlais pasākums dos iespēju apmainīties ar informāciju par tematisko semināru un reģionālo sanāksmju rezultātiem un to ieguldījumu konferences sagatavošanā.

2.3.1. Īstenošanas aģentūras atbildība

Praktiska sagatavošana

Konsultējoties ar trīs sagatavošanas komitejas sesiju priekšsēdētājiem un 2020. gada KNL pārskatīšanas konferences priekšsēdētāja kandidātu, ANO ODA sagatavos koncepcijas dokumentu paralēlajiem pasākumiem un darba kārtību un veiks lektoru/ekspertu atlasi.

Loģistika un atbalsts sanāksmēm

ANO ODA risinās loģistikas jautājumus (nodrošinās telpas, organizēs ēdināšanu, audiovizuālās iekārtas, ceļošanu ekspertiem utt.) saistībā ar paralēlajiem pasākumiem.

3. ZIŅOŠANA UN IZVĒRTĒJUMS

ANO ODA iesniegs Augstajam pārstāvim un Komisijai galīgo finanšu un aprakstošo ziņojumu, cita starpā aplūkojot apgūto pieredzi, kā arī īsus ziņojumus pēc katras sanāksmes, galveno uzmanību pievēršot svarīgākajām gūtajām atziņām.

4. ILGUMS

Projekta īstenošanas ilgums ir 18 mēneši.

5. ES PAMANĀMĪBA

ANO ODA veiks visus vajadzīgos pasākumus, lai informētu par to, ka šo projektu finansē Savienība. Savienības atbalstu izcels sabiedriskās un slēgtās prezentācijās un priekšsēdētāja kandidāta brīfingos. Savienības atbalstu norādīs arī ielūgumos un citos dokumentos, kas tiks izdalīti dažādu pasākumu dalībniekiem. ANO ODA nodrošinās, ka Savienība tiks pārstāvēta visos saskaņā ar šo lēmumu atbalstītos pasākumos.

6. ĪSTENOŠANAS AĢENTŪRA

Šā projekta īstenošana tiks uzticēta Apvienoto Nāciju Organizācijas Atbruņošanās lietu birojam (ANO ODA). Šā projekta īstenošana notiks saskaņā ar finansēšanas nolīgumu, ko jānoslēdz starp Eiropas Komisiju un ANO ODA.